Victoria Frantziakoa

Victoria Maria Luisa Teresa Frantziakoa (frantsesez: Victoire Marie Louise Thérèse de France) (Versallesko jauregia, Versalles, 1733ko maiatzaren 11 – Trieste, Italia, 1799ko ekainaren 7a) printzesa izan zen, lehenengo Madame Quatrième (Laugarren andrea) eta gero Madame Victoria deitua, Frantziako Iraultzaren garaikoa.

 Bizitza 

 Lehen urteak 
Gurasoak Luis XV.a Frantziako erregea eta Maria Leszczyńska erregina ezkontidea izan ziren. Bikotearen zazpigarren haurra izan zen eta bosgarren alaba. Ahizpa txikiekin batera, 1738. urtetik aurrera, Fontevraud Abadiako mojek, "abadien erregina" deiturikoek, hezi zuten.

Abadesa, jaiotzaz Luisa Francisca de Rochechouart-Mortemartekoa, 74 urte zituen eta jakintsutzat jotzen zen, eta gero, Luisa Claire Montmorin-Saint Héremgoak hartu zuen haren lekua. Lehenengo "Madame Quatrième" deitu zioten (bere ahizpa zaharrena 1733ko otsailean hil zen, bera jaio baino lehen), 1745. urtean bataioa jaso zuen arte, bere ahizpekin batera, handik aurrera Victoria izena hartu zuen.

 Versaillesera itzulera 
Victoria 1748ko martxoan itzuli zen gortera. Amarekin, neba dofinarekin, eta ahizpekin oso loturik, erregearen etengabeko adulterioak, protokoloaren zurruntasuna eta gortesauen makurkeria jasan zituen. Hala, poliki-poliki, bere ingurukoek egiten zuten bezala, Versaillesko mundutar bizitzatik erretiratu zen. Sekula ez zen izan alaba esanekoa eta elizkoia.

Victoriak, nebak eta ahizpek bezala, musika-tresna desberdinak jotzen ikasi zuen, baina ez zituen dantzak atsegin. Interes berezia erakutsi zuen lorategi eta landare exotikoekiko, oso zaletasun arrunta baitzen sasoi hartan. Ahizpa Madame Isabelek, Filipe I.a Parmako infantearekin ezkonduta zegoenak, Victoria koinatuarekin, Fernando VI.a Espainaiko  erregearekin ezkontzea nahi izan zuen. Baina Fernandok emaztea hiltzean zuen eromenak ezkontza galerazi zuen.

 Frantziako Iraultza 
Frantziako Iraultza hasi zenean, hamar haurrideetatik bera eta ahizpa Maria Adelaida baino ez ziren bizi. 1791. urteko otsailean alde egin zuten Frantziatik, gero eta urrunago babestuz. Lehenengo Turinera joan ziren, iloba Klotilde Frantziakoa, Luis XVI.aren arreba eta Piemonteko printzearen emaztea, bizi zen tokira. Gero Erromara, Aita Santuak babesturik, Farnese Jauregian egon ziren.

Frantziar tropak heldu zirenean, Napolira joan ziren, non Maria Karolina Austriakoa, Maria Antonietaren ahizpa, zegoen. Bi dama zaharrek ihes egin behar izan zuten berriro 1798. urtean, Adriatiko itsasoa zeharkatuz, Korfura joateko, olio-ontzi batean. Handik Triestera joan ziren, bi printzesentzako azken eskalara.

 Heriotza 
Victoria bularreko minbiziak jota hil zen; Adelaida handik zortzi hilabetera hil zen. Euren gorpuak Frantziara eraman zituen bere beste iloba batek,Luis XVIII.ak, eta Saint-Deniseko basilikan lurperatu zituzten.

 Herri kulturan 
Frédéric Lenormand-en eleberri batek, Las princesas vagabundas (1998), Mesdames deituriko ahizpen istorioa deskribatzen du, 1791n Italiara ihes egin zutenetik hil arte. Bruno Cortequisse Frantziako Mesdamesen biografia ere aipa daiteke, non Luis XV.aren alabei ohore egiten dien.

 Iruditegia 

 Erreferentziak 

 Kanpo estekak 

Kategoria:Frantziarrak
Kategoria:Printzesak
Kategoria:Erbesteratuak
Kategoria:Frantziako printzesak